Skærtorsdag blev verdens største gækkebrev afsløret på torvet i Blokhus. Knap 2.000 ark papir er der benyttet til mesterværket.

172 kvadratmeter. Så stort er verdens største gækkebrev, der Skærtorsdag blev indviet i Blokhus. Det rekordstore gækkebrev slog dermed den hidtidige rekord på 'bare' 144 kvadratmeter. Det består af 1.932 individuelle gækkebreve - alle på 30 x 30 centimeter. Familien Kåe Skovdal er nogle af dem, der har været med til at klippe. Her har både far Mikkel og børnene Fenja og Vile svinget saksen. - Jeg glæder mig til at fortælle min klasse, at jeg har været med til at lave en verdensrekord, siger Fenja. - Gækkebrevet er så stort, at vi ikke kan finde vores egne gækkebreve, fortæller en begejstret Vile. Gækkebrevet blev afsløret for publikum af Danmarks mest kendte gækkebrevs-ekspert kunstner og indehaver af Museum For Papirkunst, Bit Vejle. Løb tør for papir Verdens største gækkebrev blev produceret den 9. og 10. april, hvor både børn og unge var inviteret ind på torvet i Blokhus - som en del af Blokhus Påskefestival. Her måtte alle, "der kan holde en saks", være med. Den kreative indsats blev bakket op af den kreative YouTube-stjerne, Lakserytteren, som mange børn følger. Under klipperiet løb man tør for det blå papir, der blev brugt til gækkebrevene sidste lørdag og søndag. Alligevel lykkedes det at nå op på knap 2.000 stykker papir, så til sidst blev sat sammen til ét stort. Rekordforsøget er arrangeret af Erhvervsforeningen Destination Blokhus, Destination Nordvestkysten og Museum for Papirkunst. - Vi har gjort det, fordi det er vigtigt at komme på danmarkskortet og give dem, der holder ferie her, en god oplevelse, så de kommer igen, fortæller gækkebrev-ansvarlig Janni Ratke. Ifølge hende var der undervejs tvivl om, hvorvidt man i Blokhus ville sikre sig verdensrekorden. - Jeg synes, det er vildt imponerende. Vi havde ikke forventet, at det var så visuelt flot, som det er, siger hun. Gækkebrevet bliver liggende på torvet i Blokhus frem til mandag.